SKRIFTLIG FORESPØRGSEL E-2306/01

af Elly Plooij-van Gorsel (ELDR) til Kommissionen

(31. juli 2001)

Om: IEEE 802.11a til trådløse netværk

Trådløse net til computere og andre apparater bliver stadig mere populære, især i virksomheder, fordi omlægningen af kabler ved flytning er kostbar, og fordi stadig flere medarbejdere bliver mobile.

I USA er der ved at blive udviklet produkter til standard IEEE 802.11a med henblik på trådløse netværker. Der er tale om en teknologi, som trådløst kan forbinde pc'ere med meget stor hastighed. I Europa anvendes på nuværende tidspunkt IEEE 802.11b. Denne teknologi er langsommere, og der er interferens med Bluetooth. I løbet af kort tid vil de fleste mobiltelefoner være udstyret med Bluetooth. Trådløse netværk vil arbejde meget langsomt, når en mobiltelefon udstyret med Bluetooth er i nærheden. Det vil derfor være indlysende at indføre IEEE 802.11a. Desværre er frekvensen for denne standard ikke beregnet til almindelig brug i Europa. ETSI har derfor udarbejdet sin egen standard, HiperLan2. I betragtning af det begrænsede marked gør dette imidlertid IEEE 802.11a-kort langt dyrere end i USA (måske tre gange dyrere), og derfor vil indførelsen gå langsomt

1. Har Kommissionen kendskab til den skitserede udvikling for de trådløse netværk?

2. Er Kommissionen orienteret om, at IEEE 802.11a-frekvensen i Europa er forbeholdt militær anvendelse?

3. Er Kommissionen i bekræftende fald indstillet på at træffe foranstaltninger for at ændre disse forhold? Eller vil Kommissionen lade det europæiske efterslæb over for USA inden for informations- og kommunikationsteknologien øges yderligere ved at stille protektionistiske krav til trådløse lokalnet?

4. Er Kommissionen enig med mig i, at de omkostninger, forsvaret vil få i forbindelse med tilpasningen, ikke skal veje tungere end de økonomiske fordele ved 802.11a?

Svar afgivet på Kommissionens vegne af Erkki Liikanen

(26. oktober 2001)

Kommissionen er bekendt med de forskellige typer udstyr til trådløse netværk og den teknologiske udvikling på området.

I Fællesskabet står der frekvenser til rådighed for trådløse netværk (LAN) i 2,4 Gigahertz (GHz)-båndet samt i det mindre udnyttede 5 GHz-bånd, der også, men ikke eksklusivt, bruges til visse militære anvendelser. Det Europæiske Radiokommunikationsudvalg under CEPT, der samordner aktiviteter på dette område, anbefaler en fælles tildeling i det sidstnævnte bånd. Imidlertid er en sådan tildeling ikke bindende for medlemsstaterne, da der ikke findes fællesskabsinstrumenter vedrørende dette. Dets anvendelse er for øjeblikket ikke komplet. Kommissionen har fremsat et forslag til Parlamentets og Rådets beslutning om et regelsæt for radiospektrumpolitikken i Det Europæiske Fællesskab(1), der snart vil blive andenbehandlet i Parlamentet. Denne beslutning vil gøre det muligt på fællesskabsplan at vurdere anvendelsen af et radiospektrum, hvor dette er nødvendigt af hensyn

til EU-politikken, harmonisering af sådant brug i EU, navnlig gennem mandatering til CEPT, og endelig at gøre en sådan harmonisering retligt bindende for medlemsstaterne. Den af det ærede parlamentsmedlem fremsatte forespørgsel viser klart, at der er et hastende behov for at indføre en sådan mekanisme.

Da det er et af de få bånd, der global er nogenlunde harmoniseret, er 2,4 GHz-båndet meget populært. Derfor planlægger Bluetooth sammen med mange andre applikationer, herunder trådløse LAN i henhold til Institute of Electrical and Electronics Engineers (IEEE) 802.11b-standarden, men også mikrobølgeovne og identifikationssystemer, at bruge dette bånd. I Fællesskabet er anvendelse af dette bånd harmoniseret bortset fra i Frankrig, hvor det bruges til militære formål. På grund af denne popularitet er det imidlertid også i stigende grad overbelastet, hvilket gradvis gør det mindre attraktivt i forbindelse med trådløse LAN.

Både i Europa og USA skal 5GHz-båndet deles med uplinks til satellittjenester og visse radarapplikationer. Det er korrekt, at visse medlemsstaten oprindelig havde til hensigt at reservere 5 GHz-båndet udelukkende til produkter, der opfylder European Telecommunications Standardization Institute (ETSI) Hiperlan-standarden. Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse(2) sikrer imidlertid fri og retfærdig markedsadgang for alle produkter, der opfylder direktivets krav. Disse krav er teknologisk uafhængige og sikrer bl.a. at udstyr ikke bevirker interferens over for andre brugere af radiofrekvensspektret. Kommissionen har som led i de procedurer, der forpligter medlemsstaterne til at give meddelelse om tekniske normer, protesteret mod sådanne begrænsninger, da de er i strid med EU-traktaten, direktiv 1999/5/EF og Fællesskabets forpligtelser som led i Verdenshandelsorganisationen (WTO). Medlemsstaterne har anerkendt disse argumenter og Kommissionen er ikke bekendt med, at produkter, der opfylder IEEE 802.11a-standarden og opererer i dette bånd skulle være blevet udelukket fra nationale markeder og spektre i medlemsstater, der har gennemført henstillingen fra Det Europæiske Radiokommunikationsudvalg.

Produkter, der opfylder IEEE 802.11-standarderne vil således kunne operere i spektre tildelt trådløse LAN på samme vilkår som produkter, der opfylder ETSI eller andre standarder. Da brugen af spektre i Europa i nogen grad er forskellig fra brugen i USA, kan der være forskellige betingelser i Europa og USA. Der er imidlertid intet, der tyder på, at disse forskelle (der navnlig vedrører energiniveauet) vil have nogen indflydelse på EU-markedspotentiellet for typer af udstyr, der opfylder IEEE 802.11-standarderne.

Komissionen har for at lette indførelsen af direktiv 1999/5/EF pålagt ETSI at udarbejde standarder, hvis opfyldelse vil sikre, at produkter overholder direktivets krav og dermed korrekt dele spektret i disse bånd. Meget tyder på, at fabrikanter af IEEE 802.11-kompliante produkter allerede bidrager til udarbejdelsen af forslagene til disse standarder med henblik på at sikre, at produkterne vil være kompatible med denne teknologi. Det er korrekt, at udviklingen af sådanne standarder ville blive gjort lettere, hvis man ikke skulle tage hensyn til andre brugere af spektret, f.eks. militære anvendelser. Det lader imidlertid til, at deling af spektret med disse andre anvendelser er teknisk muligt uden større ekstraomkostninger for trådløse LAN-produkter. Det forekommer derfor ikke nødvendigt at overveje at fjerne forsvarsmæssige anvendelser fra 5 GHz-båndet.

(1) EFT C 365 E af 19.12.2000.

(2) EFT L 91 af 7.4.1999.